
<סדר היום:>
הצעת חוק הביטוח הלאומי (תיקון – דוח מעסיק מקוון), התשע"ד-2014, של חה"כ עדי קול, חיים כץ (פ/2742)
נכחו:

<חברי הוועדה:> 
שולי מועלם-רפאלי – מ"מ היו"ר
עדי קול

פנינה תמנו-שטה
<מוזמנים:> 
	ברוך משולם
	–
	עוזר ראשי במחלקה המשפטית ברשות המסים, משרד האוצר

	יגאל ברזני
	–
	סמנכ"ל ביטוח וגבייה, המוסד לביטוח לאומי

	רות מור
	–
	מינהל הגבייה, המוסד לביטוח לאומי

	רועי קרן
	–
	עו"ד, המוסד לביטוח לאומי


<ייעוץ משפטי: >
נעה בן שבת
אילת וולברג (מתמחה)
<מנהלת הוועדה:>
וילמה מאור
<רישום פרלמנטרי:>
אור שושני
<הצעת חוק הביטוח הלאומי (תיקון – דוח מעסיק מקוון), התשע"ד-2014, של חה"כ עדי קול, חיים כץ (פ/2742)>
<היו"ר שולי מועלם-רפאלי:>
בוקר טוב. אנחנו בהכנה לקריאה ראשונה של הצעת חוק הביטוח הלאומי (תיקון – דו"ח מעסיק מקוון), של חברת הכנסת עדי קול וחבר הכנסת חיים כץ. בבקשה, עדי. 

<עדי קול:>
קודם כול אנחנו רוצים להודות ליושבת-ראש הוועדה - - -
<היו"ר שולי מועלם-רפאלי:>
רגע, עדי, לפני שאת מתחילה אני אגיד בשם הוועדה שבגלל הרצון לסיים את התהליך ושהחוק יוכל לעלות לקריאה ראשונה, חסרים לנו מספר גורמים שהיו יכולים להיות רלוונטיים לדיון. אני מודיעה את זה לצורך הדיון. 

<עדי קול:>
אז קודם כול אני רוצה להודות לגברתי היושבת-ראש, שהסכימה להתכנס ביום חמישי בשעת בוקר מוקדמת. תודה רבה, אנחנו מאוד מעריכים את זה. 

הצעת חוק הביטוח הלאומי מבקשת לתקן עיוות שקיים כרגע בדיווח של מעסיקים לביטוח הלאומי על עובדים חדשים. היום הדיווח נעשה אחת לשנה, וכך יכול להיות מצב שעובד התחיל לעבוד ורק אחרי שנה ידוּוח לביטוח הלאומי. ישולם עבורו ביטוח לאומי, אבל הביטוח הלאומי לא יֵדע על כך ואז ייצברו עבורו חובות ויעוקל חשבונו. זה קרה לעוזרת הפרלמנטרית שלי, שחשבונה עוקל חצי שנה אחרי שהיא התחילה לעבוד איתי, כי שמה לא הועבר לביטוח הלאומי. לכן אנחנו מבקשים להוסיף דוח נוסף, כך שיהיה דיווח דו-שנתי, כלומר, פעמיים בשנה, כדי להקל על התהליך ולמנוע היווצרותם של חובות לביטוח הלאומי. 
<היו"ר שולי מועלם-רפאלי:>
תודה. נתחיל בהקראה?

<רועי קרן:>
רק מילה לגבי מה שאמרה חברת הכנסת עדי קול. אני עורך דין רועי קרן, מהמוסד לביטוח לאומי. מעבר למה שאמרה חברת הכנסת עדי קול – שאנחנו מודים לה על ההצעה ועל שיתוף הפעולה הפורה – הבעיה היא לא רק בגבייה אלא גם בגמלאות. כשאנחנו משלמים גמלאות מַחליפוֹת שכר, אנחנו הרבה פעמים לא יודעים בזמן אמת מהו השכר שאנחנו אמורים להחליף – וזה יפתור חלק ניכר מהבעיה. 

<היו"ר שולי מועלם-רפאלי:>
מצוין. אז עדי, ב"ה שתי הציפורים האלה יהיו בהמשך התהליך. 

<ברוך משולם:>
אני משולם ברוך, רשות המסים, מחלקת ייעוץ וחקיקה. במסגרת ההצעה הזאת אנחנו מבקשים לתקן גם תיקון עקיף לפקודת מס הכנסה. בפקודת מס הכנסה, סעיף 166(ב1) עוסק בדוח שלישוני שנכנס במסגרת חוק ההסדרים בעבר וקבע שעל המעביד להגיש דוח, שהוא יחסית די דומה, לרשות המסים, כל שלושה עד ארבעה חודשים. אנחנו מבקשים לבטל את זה, כי הדיווח הוא בעצם דיווח דומה וכפול; ובמקום זה לקבל את המידע מביטוח לאומי. כלומר, במקום שיהיה כפל דיווח - - -

<היו"ר שולי מועלם-רפאלי:>
זאת אומרת שהדיווח שמדווח לביטוח לאומי  יועבר גם לרשות המסים פעמיים בשנה?

<ברוך משולם:>
בדיוק. וגם לבטל את הסעיף שהזכרתי. 

<עדי קול:>
אני אומרת לפרוטוקול שאנחנו נעשה את זה בהכנה לקריאה שנייה ושלישית.  

<ברוך משולם:>
נעשה את זה בתיאום. 

<היו"ר שולי מועלם-רפאלי:>
טוב שהעלית את זה כאן. אנחנו לא נכניס את זה עכשיו בנוסח שנקריא, אבל חברת הכנסת עדי קול הסכימה לעבוד על זה לקראת קריאה שנייה ושלישית. 

<נעה בן שבת:>
אני רוצה לשאול אם כל המעסיקים מסוגלים להגיש דוח מקוון? אני ראיתי את החובה לפי פקודת מס ההכנסה, אבל האם ההגשה של הדוח המקוון היא אפשרית לכל המעסיקים היום? כולם עומדים בחובה של הגשת הדוח המקוון?

<ברוך משולם:>
את מדברת לגבי פקודת מס הכנסה?

<נעה בן שבת:>
היום קיים דוח מקוון בפקודת מס הכנסה - - -

<ברוך משולם:>
בפקודת מס הכנסה מגישים את הדוח המקוון כדוח שנתי. הסעיף הזה ביקש שגם יחילו אותו על דוח תקופתי. היו בעיות עם התפעול, חתימה אלקטרונית וכל מיני דברים כאלה. זו רק שאלה של היערכות לזה, אבל באופן תאורטי אפשר לעשות את זה גם באופן מקוון. 

<נעה בן שבת:>
אבל האם האופן המקוון פה יכביד על המעסיקים?

<עדי קול:>
היה תיאום עם המעסיקים והם הסכימו - - -

<נעה בן שבת:>
האם הדרך המקוונת עלולה להכביד על מעסיקים?

<רות מור:>
אני רותי מור, מגבייה, ביטוח לאומי. אנחנו עובדים מול בתי התוכנה, לשכות השירות, שהן אלה שעורכות את מערכות השכר של כולם, ואנחנו תיאמנו איתן, וגם התאמנו את ה... למשל בדוח השני זה לא יכול להיות רק לחצי שנה, אלא מינואר עד דצמבר כמצטבר. בהתאם, התאמנו את המערכות... הדוח שהם מכירים זה דוח באותו מבנה של מס הכנסה, אנחנו לא משנים כלום. 

<היו"ר שולי מועלם-רפאלי:>
עדי, העניין תואַם עם המעסיקים?

<עדי קול:>
תואם עם המעסיקים, תואם גם עם האוצר ועם כל מי...

<נעה בן שבת:>
דבר אחרון. יש פה דיווח חצי-שנתי שמתייחס לשתי תקופות, אחת לחצי שנה ואחת לשנה; ואחר כך יש דיווח שנתי שהוא, כך אני מבינה, יותר מעודכן. הוא מגיע בחודש אפריל שלאחר מכן, והוא מעודכן יותר. 

<רות מור:>
נכון, זה הדוח הסופי אחרי התאמות. 

<נעה בן שבת:>
קוראת:

" הצעת חוק הביטוח הלאומי (תיקון – מסירת דו"ח מקוון), התשע"ד–2014
	תיקון סעיף 355
	1.
	בחוק הביטוח הלאומי [נוסח משולב], התשנ"ה–1995 (להלן – החוק העיקרי), בסעיף 355, אחרי סעיף קטן (ב) יבוא:

	
	
	"(ג)
	(1)
מעסיק יגיש למוסד באופן מקוון, כפי שיורה המוסד, דיווחים כמפורט להלן:

	
	
	
	
	(א)
דוח חצי שנתי המפרט את עובדיו של המעסיק שבעדם הוא משלם דמי ביטוח לפי סעיף 342(ב), שיוגש –

	
	
	
	
	
	(1)
עד 18 ביולי בכל שנה – בשל החודשים ינואר עד יוני של אותה שנה;

	
	
	
	
	
	(2)
עד 18 בינואר בכל שנה – בשל החודשים ינואר עד דצמבר של השנה שקדמה לה;

	
	
	
	
	(ב)
דוח שנתי מעודכן המפרט את עובדיו של המעסיק שבעדם הוא משלם דמי ביטוח לפי סעיף 342(ב), שיוגש עד 30 באפריל לגבי שנת המס שקדמה למועד הגשתו; ניתנה לכלל המעסיקים ארכה להגשת דו"ח לפי סעיף 166 לפקודה, יוארך בהתאם המועד להגשת הדוח לפי פסקת משנה זו. " 



זאת אומרת, אותו דוח שנתי מתואם למועדי ההגשה במידה שהם נדחים במס הכנסה. 
קוראת:
	
	
	
	"(2)
פקיד גבייה רשאי לדחות את מועד הגשת הדוחות לפי פסקה (1) אם הוכח להנחת דעתו כי קיימת סיבה מספקת לכך.

	
	
	
	(3)
בסעיף קטן זה, "עובד" –  מבוטח כמשמעותו לפי סעיף 75(א), למעט עובד במשק בית שלא לצורך עסקו או משלח ידו של המעסיק;".

	תיקון סעיף 356
	2.
	בסעיף 356 לחוק העיקרי, אחרי סעיף קטן (ב) יבוא:

	
	
	"(ב1) לא הגיש מעסיק דוח מקוון לפי הוראות סעיף 355(ג) עד תום 60 ימים מהמועדים הנקובים באותו סעיף, רשאי המוסד לחייבו בקנס בסך 600 שקלים חדשים, בשל כל 6 חודשים של פיגור בהגשת הדוח.""



כאן אנחנו מדברים על כך שהוא מאחר להגיש את הדוח השנתי, באפריל נניח – איך אנחנו מגיעים לשישה חודשי - - - ?

<רות מור:>
נקבע מועד לעוד 60 ימים. 

<רועי קרן:>
לא, שישה חודשים. 

<היו"ר שולי מועלם-רפאלי:>
על כל שישה חודשים של איחור... זאת אומרת, חוץ מאפריל יש לו עוד 60 יום, זאת אומרת, עוד חודשיים, ואם הוא לא הגיש עד סוף יוני, מאותו רגע מתחילים להיספר שישה חודשים. 

<יגאל ברזני:>
לא, זה לא זה שלישוני, זה חציוני. את הדוח הראשון הוא אמור להגיש ב-18 ליולי. 60 יום אחרי כן יהיה לו קנס. 

<נעה בן שבת:>
 אבל הקנס אמור להיות 600 שקלים על פיגור של שישה חודשים, אז איך זה מסתדר?

<רות מור:>
לא, זה סכום אחר, אנחנו לא נעשה איזשהו - - -

<נעה בן שבת:>
אז אולי לא צריך להגיד "בשל כל שישה חודשי פיגור".
<רועי קרן:>
"כל שישה חודשים" אומר ש... האיחור הראשון הוא של שישה חודשים.

<עדי קול:>
כי הוא איחר להגיש את הדוח החציוני.

<רועי קרן:>
ועל כל שישה חודשים נוספים אפשר להטיל עוד 600 שקלים. 

<רות מור:>
לא, אמרנו שעל כל מועד. 

<רועי קרן:>
תראו, זה בכל מקרה קנס סמלי. 

<נעה בן שבת:>
אז אני חושבת שאפשר להוריד את "שישה חודשים".

<רועי קרן:>
אפשר להוריד. 

<נעה בן שבת:>
אז זה יהיה "בסך 600 שקלים".

קוראת:

	"תחילה ותחולה
	3.
	תחילתו של חוק זה ב-1 בחודש שלאחר יום פרסומו."


<היו"ר שולי מועלם-רפאלי:>
מי בעד הצעת החוק?

הצבעה

בעד הצעת החוק – פה אחד.

הצעת חוק הביטוח הלאומי (תיקון – מסירת דוח מקוון), התשע"ד-2014, 
אושרה לקריאה ראשונה.
<היו"ר שולי מועלם-רפאלי:>
שלוש חברות הכנסת שנוכחות פה הצביעו בעד. פנינה מצביעה במקום רינה פרנקל. תודה רבה, הדיון הסתיים.

<הישיבה ננעלה בשעה 10:20.>
